Indgangspartiet til Aars Rådhus er ødelagt efter tyve natten til mandag ville stjæle borgmesterkæden, der er udstillet i en montre på rådhuset. Men det var tilsyneladende ikke så let som tyvene havde forestillet sig, for det lykkedes ikke at få fingre i borgmester Knud Kristensens (Kons.) borgmesterkæde. Montren er så godt beskyttet af panserglas, og tyvene fik ikke noget ud af deres ugerninger. I dag står rådhuset tilbage med et ødelagt indgangsparti. Borgmesterkæden er der endnu, og den bliver der rift om igen til november, for der er som bekendt kommunalvalg den 19. november. Men forhåbentlig bliver der ikke brugt samme metoder som natten til i dag, hvis borgmesterkæden skal skifte hænder.
Hvorvidt tyvene var ude efter borgmesterposten eller ville nøjes med borgmesterkæden, det melder historien ikke noget om, men sikkert er det, at ukendte tyve er brudt ind på rådhuset i Aars, og målet var borgmesterkæden.